1 Úvod

V súvislosti s vystúpením Spojeného kráľovstva z Únie vybralo zvyšných 27 členských štátov pri príležitosti zasadnutia Rady pre všeobecné záležitosti 20. novembra 2017 ako nové sídlo Európskeho orgánu pre bankovníctvo (EBA) Paríž, Francúzsko .

Umiestnenie sídla EBA je stanovené v článku 7 nariadenia o zriadení EBA („nariadenie o EBA“), ktoré sa preto muselo vzhľadom na presun sídla z Londýna do Paríža zmeniť . Okrem zmeny umiestnenia sídla sa zmenou nariadenia o EBA zaviedli aj určité nové požiadavky týkajúce sa umiestnenia sídla, ako aj povinnosť Komisie uverejniť do 30. marca 2019 a potom každých 12 mesiacov správu o tom, ako Európsky orgán pre bankovníctvo plní tieto požiadavky.

Podľa článku 7 nariadenia o EBA: „Umiestnenie sídla orgánu pre bankovníctvo nemá vplyv na výkon jeho úloh a právomocí, na organizáciu jeho riadiacej štruktúry, prevádzku jeho hlavnej organizácie alebo na hlavné financovanie jeho činností, pričom v prípade potreby umožňuje spoločné využívanie s agentúrami Únie administratívnych podporných služieb a služieb správy zariadení, ktoré nesúvisia s hlavnými činnosťami orgánu pre bankovníctvo.“

Orgán EBA poskytol potrebné informácie na splnenie týchto požiadaviek v oblasti podávania správ. Prvé dve správy boli uverejnené v rokoch 2019 a 2020. Toto je tretia správa na základe novej povinnosti v oblasti podávania správ.

2 Dohoda o sídle EBA

Dohoda o sídle s francúzskou vládou bola podpísaná v Paríži 6. marca 2019. V súlade s článkom 25 tejto dohody EBA 4. marca 2019 ukončil vnútorné postupy potrebné na to, aby nadobudla platnosť, a v júni 2021 potvrdil ich dokončenie francúzskemu ministerstvu zahraničných vecí. Orgán EBA čaká na potvrdenie ukončenia postupov požadovaných podľa francúzskeho práva na to, aby dohoda o sídle vstúpila do platnosti, čo zahŕňa aj jej ratifikáciu francúzskym parlamentom. Podpis tejto dohody nemá vplyv na činnosť a riadenie EBA.

Okrem toho, že dohoda o sídle odzrkadľuje požiadavky Protokolu č. 7 o výsadách a imunitách Európskej únie , takisto oprávňuje zamestnancov EBA na osobitné povolenie na pobyt FI (Fonctionnaire International), ktoré potvrdzuje ich postavenie medzinárodných úradníkov vo Francúzsku (uplatňuje sa aj na rodinných príslušníkov). Orgán EBA takisto spolupracuje s úradom protokolu ministerstva pre Európu a zahraničné veci a colnými orgánmi na zabezpečení hladkého priebehu v súvislosti s príchodom zamestnancov a ich rodín do Francúzska, poskytnutím osobitných povolení na pobyt a uplatnením daňových výhod na EBA. K júlu 2021 získalo osobitné povolenie na pobyt 231 zamestnancov a ich rodinných príslušníkov a spracúvajú sa dve ďalšie žiadosti.

Okrem toho by na základe dohody o sídle zamestnanci EBA, ktorí sa premiestnili z Londýna do Paríža, mohli do dvanástich mesiacov od svojho príchodu do Francúzska kúpiť alebo doviezť vozidlo bez dane. K dnešnému dňu využilo možnosť nákupu a/alebo dovozu vozidla bez dane a jeho registrácie na základe diplomatickej výsady 38 zamestnancov.

Podľa článku 9 dohody o sídle sú oficiálne výdavky EBA oslobodené od DPH, ak je fakturovaná suma bez DPH vyššia ako 150 EUR. V praxi orgán EBA platí DPH z nákupov vo Francúzsku a z nákupov, na ktoré sa vzťahuje režim MOSS, a žiada francúzsku vládu o vrátenie tejto DPH. K júlu 2021 požiadal EBA o vrátenie 1 938 479,84 EUR, pričom celá táto suma bola preplatená.

V súlade s článkom 19 dohody o sídle francúzska vláda otvorila v septembri 2019 v Courbevoie Európsku školu Paris-La Défense. Škola ponúka komplexný učebný plán od materskej školy až po európsku maturitnú skúšku pre deti zamestnancov orgánov EÚ so sídlom v parížskom regióne, ako aj pre žiakov s medzinárodným pôvodom. Popri akreditácii pre materskú školu a prvý a druhý stupeň až do piateho ročníka druhého stupňa jej tento rok Najvyššia rada európskych škôl jednomyseľne udelila akreditáciu na ročníky druhého stupňa (šiesty a siedmy ročník). Poskytuje prístup k európskej maturitnej skúške. Od septembra 2021 anglická jazyková sekcia zahŕňa všetky stupne od materskej školy až po posledný ročník strednej školy. Francúzska jazyková sekcia zahŕňa celú materskú školu a prvý stupeň. V školskom roku 2020 – 2021 bolo do školy zapísaných 20 detí zamestnancov EBA, pričom všetky boli v anglickej jazykovej sekcii.

3 Riadenie EBA, jeho činnosti a plnenie úloh

Premiestnenie sídla EBA nemalo vplyv na úlohy a právomoci tohto orgánu ani na organizáciu jeho riadiacej štruktúry, prevádzku jeho hlavnej organizácie a jeho hlavné financovanie. Orgán EBA začal plne fungovať v nových kanceláriách v Paríži od začiatku júna 2019.

Premiestnenie sídla EBA do Paríža nemalo žiadny vplyv na hlavné financovanie činností EBA zo strany EÚ a príslušných vnútroštátnych orgánov. Okrem tohto financovania francúzska vláda poskytuje 8,5 milióna EUR na pokrytie nákladov na kancelárie v Paríži. Tieto finančné prostriedky sú rozdelené na 1,5 milióna EUR na náklady na zriadenie, pričom tieto prostriedky už boli prijaté a vynaložené, a 7,0 milióna EUR na priebežné náklady na prenájom, ktoré majú byť vyplatené počas deviatich rokov prenájmu, aby sa zmiernil ich vplyv na rozpočet. Orgán EBA k dnešnému dňu fakturoval a prijal v rámci tejto dohody 5 075 000 EUR.

Orgány Spojeného kráľovstva sú stále zodpovedné za nevyrovnané pohľadávky z DPH v účtovnej závierke EBA vo výške 581 000 EUR.

Využívanie administratívnych podporných služieb spoločne s inými agentúrami Únie

Orgán EBA podpísal s ESMA dohodu o úrovni poskytovaných služieb na účely poskytovania účtovníckych služieb a od apríla 2021 poskytuje tieto služby orgánu ESMA. Účtovník a asistent pre účtovníctvo EBA poskytujú služby dvom agentúram, čo umožňuje efektívnejšie využívanie zdrojov. Správna rada orgánu ESMA vymenovala účtovníka EBA za účtovníka orgánu ESMA s účinnosťou od 1. júla 2021.

Orgány EBA a EIOPA spolupracujú na projekte zameranom na vývoj nástrojov na podporu procesu vývoja rámca na podávanie správ orgánom dohľadu, ktorý zahŕňa vydanie modelu údajových bodov, celý životný cyklus pravidiel validácie a balíky taxonómie XBRL. Projektový manažér z EIOPA je na obdobie trvania projektu vyslaný do orgánu EBA.

Orgány EBA a EIOPA spoločne využívajú súkromný cloud a súvisiace infraštruktúrne služby ponúkané externým poskytovateľom, ktoré spoločne navrhli a nepretržite monitorujú a zlepšujú. Najnovším takýmto zlepšením je centrum bezpečnostných operácií, ktoré agentúry spoločne navrhli a nedávno začali aj využívať. Orgány EBA a EIOPA už spolupracujú aj pri vymedzovaní svojich budúcich cloudových služieb a prechodu na ne, počnúc rokom 2022.